Llíria mostra al món el seu patrimoni cultural i històric en una gran marató multicultural
Sin fecha

Llíria City of Music participarà este diumenge en una singular marató cultural, amb motiu de la Festa Internacional de la Música. Vint-i-cinc ciutats de tot el món, pertanyents a la Xarxa de Ciutats Creatives de la UNESCO, s'han unit per a oferir un espectacle d'actuacions en streaming de més de 12 hores ininterrompudes.

Des de la República Txeca a Austràlia, de la Xina a Alemanya, Xile, Itàlia, Palestina o els Estats Units… Es tracta d'una increïble fusió de cultures, promoguda des de Katowice (Polònia) que arrancarà a les 12.00h i es prolongarà fins a la mitjanit.

Es podrà visionar en el canal de Youtube ‘MUSIC EXPORT POLAND’: https://www.youtube.com/channel/UCgQYYgEEglBRLEw7HiEBjfw

Llíria participarà amb l'espectacle “El Despertar del les Arts”, que recentment va combinar la guitarra de Rafa Serrallet, el cinema de la Filmoteca Valenciana, la interpretació de Rosana Pastor, el ball de Transfermove i el disseny de Francis Montesinos, en l'incomparable marc de l'església de la Sang. Este acte va comptar amb el suport de Turisme Comunitat Valenciana i la marca ‘Mediterranew Musix’ i de l'Institut Valencià de Cultura, en ser Llíria una ciutat adscrita al Circuit Cultural Valencià.

Una vegada més, i gràcies a la pertinença a la Xarxa de Ciutats Creatives de la UNESCO, Llíria podrà mostrar al món el seu increïble patrimoni cultural i històric, gràcies a una producció audiovisual de primer nivell impulsada per l'Ajuntament de Llíria, en la qual el Monument Nacional de la Sang té un simbòlic protagonisme, i podrà ser admirat des dels cinc continents.

La resta de ciutats participants en l'esdeveniment, i que per tant tindran posada la seua mirada a Llíria, són: Adelaide, Hamamatsu, Ambon, Daegu, Chennai, Kazan, Ramallah, Katowice, Veszprem, Brno, Noorkoping, Pesaro, Hannover, Mannheim, Metz, Glasgow, Idanha-a-Nova, Amarante, Leiria, Bogotà, Kingston, Valparaiso, Frutillar i Kansas City.

En l'adjunt pots vore  l'horari previst de les diferents participacions: